ทีเอ็มบีจ่ายปันผล3,100ล้านบาท
ทีเอ็มบี เตรียมจ่ายปันผลจากผลการดำเนินงานปี 2562 ทั้งสิ้น 3,100 ล้านบาท คิดเป็นอัตราการจ่ายเงินปันผล ที่ 44% เพิ่มขึ้นจากปันผลปี 2561 ที่จ่ายในอัตรา 35%
23 ก.พ. 2563

ทีเอ็มบี หรือ ธนาคารทหารไทย จำกัด (มหาชน) แจ้งตลาดหลักทรัพย์เกี่ยวกับการจ่ายเงินปันผลและกำหนดวันประชุมผู้ถือหุ้นวานนี้ โดยนายปิติ ตัณฑเกษม ประธานเจ้าหน้าที่บริหาร ทีเอ็มบี กล่าวว่า “สำหรับผลการดำเนินงานปี 2562 ธนาคารได้จ่ายเงินปันผลจากผลประกอบการครึ่งปีแรกไปแล้ว 1 ครั้ง และเตรียมขออนุมัติจ่ายครั้งที่ 2 รวมปันผลทั้ง 2 ครั้งเป็นมูลค่าทั้งสิ้น 3,100 ล้านบาท ในอัตรารวม 0.04 บาทต่อหุ้น หรือคิดเป็นอัตราการจ่ายเงินปันผล (Dividend payout ratio) ที่ 44% เพิ่มขึ้นจากปีก่อนที่จ่ายในอัตรา 35%
การจ่ายด้วยอัตราการจ่ายเงินปันผลที่เพิ่มขึ้นนี้ เป็นเพราะธนาคารพิจารณาแล้วว่ามีฐานเงินทุนที่พอเพียง ทั้งยังคำนึงถึงผลประโยชน์ของผู้ถือหุ้นเป็นสำคัญ ซึ่งสำหรับผู้ถือหุ้นเดิมของทีเอ็มบีที่ใช้สิทธิซื้อหุ้นเพิ่มทุนและถือหุ้นจนกระทั่งได้รับปันผลทั้ง 2 ครั้ง ถือว่าได้รับอัตราผลตอบแทนเงินปันผล (Dividend Yield) จากการถือหุ้นทีเอ็มบี ในช่วงปี 2562 จนถึงการจ่ายปันผลครั้งที่ 2 ในอัตรา 3.4% เลยทีเดียว”
ทั้งนี้ การจ่ายเงินปันผลครั้งแรกเป็นการจ่ายจากผลการดำเนินงานครึ่งปีแรกของปี 2562 ในอัตราหุ้นละ 0.03 บาท จากจำนวนหุ้น 71,245,549,101 หุ้น รวมเป็นเงินทั้งสิ้น 2,137 ล้านบาท โดยธนาคารได้ดำเนินการจ่ายไปเมื่อวันที่ 13 ธันวาคม 2562 และเสนอจ่ายเพิ่มอีกในอัตราหุ้นละ 0.01 บาท จากผลการดำเนินงานครึ่งปีหลัง โดยคิดจากจำนวนหุ้น 96,359,354,380 หุ้น รวมเป็นเงินทั้งสิ้น 964 ล้านบาท
โดยธนาคารกำหนดขึ้นเครื่องหมาย XD ในวันจันทร์ที่ 8 พฤษภาคม 2563 และกำหนดจ่ายเงินปันผลในวันอังคารที่ 26 พฤษภาคม 2563 สำหรับการประชุมสามัญผู้ถือหุ้นประจำปี 2563 จะจัดขึ้นในวันที่ 29 เมษายน 2563 นี้